
ROMÂNIA

PRIMĂRIA ORAŞULUI BUHUŞI

JUDEŢUL BACĂU

	

	Str. Republicii, nr. 5, orașul Buhuși, județul Bacău, tel.: 0234-261220; fax:0372897995; E-mail: secretariat@primariabuhusi.ro

	


Nr. 7311 din 04.03.2026

         MINUTĂ
dezbatere publică-04.03.2026 ora 14.00
Ref: 
Proiect de hotărâre privind actualizarea Regulamentului serviciului de salubrizare a oraşului Buhuşi, în conformitate cu prevederile Ordinului preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 97/2025
La ora programată pentru începerea ședinței publice, respectiv ora 14.00, în Sala de ședințe a Consiliului Local Buhuși sunt prezenți:

· Dna Colbu Irina - specialist in managementul deseurilor SC GYNDANY IMPEX SRL;
· Dl Munteanu Claudiu - consilier juridic SC GYNDANY IMPEX SRL;
· Dl Zaharia Vasile - Primarul orașului Buhuși;

· Dna Mihai Oana- Secretar General UAT Buhuși;

· Dna Sbârcea Maria Grațiela – inspector Comp. Protecția Mediului;

· Dna Maftei Simona– consilier Comp. Protecția Mediului;
· Dna Botezatu Daniela – consilier juridic UAT Buhuși;
· Dna Enache Mihaela-responsabil pentru relația cu societatea civilă;
· Dna Paraschiv Liliana – cetățean orașul Buhuși;
· Dl Barcan Marin - cetățean orașul Buhuși;
· Dl Pobereznic Sandu - cetățean orașul Buhuși;
· Dna Săilă Livia -Iuliana – reprezentant Jurnal FM;

· Dl Mititelu Lucian – reprezentant Jurnal FM.
Dl Zaharia Vasile - Primarul orașului Buhuși – Regulamentul serviciului de salubrizare a oraşului Buhuşi, aflat în dezbatere publică, are la bază numai prevederi legale. Dacă aveți propuneri sau completări, aveți cuvântul.
Dna Sbârcea Maria Grațiela – inspector Comp. Protecția Mediului – Conform Ordinului Preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 97/2025 privind aprobarea Regulamentului-cadru al serviciului de salubrizare a localităţilor, cu modificările și completările ulterioare, autoritățile locale sunt obligate să actualizeze regulamentele în concordanță cu noile reglementări. Noi am adaptat regulamentul la serviciile pe care le desfășoară operatorul de salubritate de pe raza orașului -  SC GYNDANY IMPEX SRL, colectarea separată și transportul separat al deșeurilor menajere și al deșeurilor similare provenite din activități comerciale, din industrie și instituții, inclusiv fracții colectate separat, măturatul, spălatul, stropitul căilor publice din localitate, inclusiv colectarea și transportul deșeurilor din pământ și pietre, provenite de pe căile publice, la depozitele de deșeuri, precum și a deșeurilor provenite de la coșurile stradale, la depozitele de deșeuri sau la instalațiile de tratare, și activitățile conexe serviciului de salubrizare, care sunt și cele de colectare a deșeurilor abandonate ocazional, respectiv colectare și transport ocazional al deșeurilor generate de activitățile de reamenajare și reabilitare interioare și exterioare a construcțiilor, colectare și transport deșeuri voluminoase, colectare și transport deșeuri rezultate în urma desfășurării diverselor evenimente locale etc. Ca și noutate a Regulamentului este introducerea fluxului de colectare separată a deșeurilor textile, ca și obligație aplicabilă de la 1 ianuarie 2025, conform legislației naționale și europene.
Dna Maftei Simona– consilier Comp. Protecția Mediului - Am vrut să venim cu niște aspecte legislative care au fost prezentate în cadrul unei conferințe unde au participat personalități din diverse domenii, cei care au implementat eco-insulele în țară.

Dna Colbu Irina - specialist in managementul deseurilor SC GYNDANY IMPEX SRL - Pentru început, vrem să spunem că noi susținem adoptarea noului Regulament, conform Ordinului Preşedintelui Autorităţii Naţionale de Reglementare pentru Serviciile Comunitare de Utilităţi Publice nr. 97/2025. Știm că aceasta este legislația și nu avem o problemă cu asta. Suntem de acord și cu indicatorii, dar doar cu acei care sunt expres prevăzuții de lege. Primul indicator pe care-l ridicăm este I.10, care propune atingerea unui procent de 95% de deșeu biodegradabil vegetal, colectat separat, raportat la total biodeșeu generat. Vă spun și motivele pentru care nu suntem de acord. Dacă noi ne propunem să colectăm 95% deșeu vegetal, din total biodeșeu generat, asta înseamnă automat, implicit, că în compoziția biodeșeului 95% este vegetal.
Dl Munteanu Claudiu - consilier juridic SC GYNDANY IMPEX SRL - În oraș se generează 10 tone de bio-deșeuri, 6 tone deșeuri alimentare și 4 tone vegetate. Obligația, după cum spune Regulamentul, de 95%, este echivalentă cu 9,5 tone de deșeu vegetal care trebuie colectat. Chiar dacă am colecta tot ce înseamnă deșeu vegetal, ceea ce înseamnă 4 tone, am atinge doar 40% din țină. Trebuie insistat pe cuvântul vegetal. Răspunsul de la dvs. este ușor evaziv.
Dna Colbu Irina - Noi am luat în calcul că în compoziția bio-deșeului, conform studiilor de la nivel național și european, cam 30-40% este vegetal. Dvs. ne-ați spus că ar fi 3%.

Dl Munteanu Claudiu - Dvs. îl băgați la întreg!

Dna Maftei Simona– Termenul de vegetal este o nuanță care arată natura biologică a acestor deșeuri de origine vegetală, pentru că și resturile alimentare sunt de origine vegetală. Noul Ordin spune că avem obligația de a stabili nivelurile indicatorilor de performanță astfel încât să fie atinse țintele prevăzute de legislația de mediu în vigoare. Pentru dvs., ca operator, avem indicator de colectare. Pentru ca noi să atingem ținta de reciclare, noi trebuie să colectăm cât mai mult din deșeuri, separat, pentru ca pe fluxul acestor deșeuri, și prin aplicarea indicatorilor de performanță, și al stației de compostare și al stației de sortare, noi să atingem acea țintă de reciclare de 55%.
Dl Zaharia Vasile – Vă rog să formulați niște propuneri concrete!

Dna Colbu Irina – Am două adrese prin care am propus să se facă tratare.
Dna Maftei Simona– Noi facem parte din SMID și nu putem include stația DDD Serv. 

Dna Colbu Irina – Noi am explicat cum putem trata și în același timp să fie respectat și SMID.

Dl Zaharia Vasile – SC GYNDANY IMPEX SRL să facă tratarea?

Dna Mihai Oana - Noi am încheiat un contract cu SC GYNDANY IMPEX SRL și nu cu SC DDD SERV SRL. Nu avem cum să facem altfel.

Dna Maftei Simona– Apropo de solicitarea dvs., în momentul în care s-a definitivat SMID-ul și s-au adus investiții de care orașul Buhuși a beneficiat, la închiderea depozitului, ni s-au dat niște pubele, niște euro-containere, am făcut Actul adițional nr. 6, prin care Consiliul Județean ne spunea că trebuie să preluați aceste echipamente de colectare selectivă și în acel act era trecut inclusiv fluxul deșeurilor. 
Dna Colbu Irina – Când eram lăsați să tratăm deșeul, înainte să-l depozităm, țintele erau atinse.

Dna Sbârcea Maria Grațiela – Așa era legislația atunci. Între timp legislația s-a schimbat.
Dl Zaharia Vasile - Nu trebuie să monopolizăm discuția pe lucruri care nu sunt în regulament.

Dna Colbu Irina – Este posibil să i se ceară operatorului să ajungă la aceste ținte, înainte să existe infrastructura, înainte să existe flux?

Dna Sbârcea Grațiela - Ați avut timp de 20 de ani de contract ca să vă faceți ce infrastructură doreați. 

Dna Maftei Simona– Sunt sigură că persoanele prezente la această ședință au venit pentru că sunt nemulțumiți pentru că avem această infrastructură frumoasă și ea nu este utilizată pentru că nu vreți să o preluați.
Dna Colbu Irina – Nu știu dacă cineva ar semna actul adițional nr. 12, în care se spune că preluăm o investiție, despre care nu știm prea multe, și ne asumăm că facem întreținerea, înlocuirea pe cheltuiala noastră.
Dl Zaharia Vasile - Pe perioada de monitorizare de 5 ani toată mentenanța este asigurată de furnizor. Furnizorul a fost ales la nivel național pentru că sunt banii de la Guvern și de la UE.
Dna Botezatu Daniela – V-am trimis adresă prin care v-am comunicat că toate cheltuielile, pe perioada de monitorizare de 5 ani, sunt suportate de noi, ca autoritate locală.

Dl Zaharia Vasile – Și mentenanța!
Dna Colbu Irina – Legat de indicatorul I.10, nu este un indicator prevăzut expres de lege. Este un indicator suplimentar. În contractul nostru, la art. 18 pc. 10, se spune că concedentul are obligația de a nu modifica unilateral contractul, în afara cazurilor expres prevăzute de lege. Indicator pentru biodegradabile nu este expres prevăzut de lege. Practic, este o modificare unilaterală a contractului.
Dna Maftei Simona– Dvs. recunoașteți că obiectivul de reciclare a deșeurilor este de 55%, pentru 2025, și de 65% până în 2030?

Dna Colbu Irina – Da!

Dna Maftei Simona– Dacă am spus că deșeurile reciclabile, conform studiului, au 26%, până la 55% eu trebuie să le ating cu ceva, cu alte deșeuri. Deșeurile biodegradabile sunt cele care au ponderea cea mai mare.

Dl Zaharia Vasile - Este o dinamică a obiectivelor și a cantităților prevăzute de lege.

Dl Munteanu Claudiu - Dați-ne o soluție pentru a atinge indicatorul?

Dna Maftei Simona– Noi acum avem investiții. Am dat la case două rânduri de pubele. La blocuri avem puse eco-insule. Am pus pentru textile infrastructură de colectare. Acum dvs. trebuie să vă faceți treaba pentru ca noi să ne atingem țintele. 

Dna Paraschiv Liliana - Nu putem să le folosim!

Dna Maftei Simona– Nu vor să le preia!

Dna Botezatu Daniela - Anul trecut, în luna iulie, a fost aprobat în Consiliul Local actul adițional, la contractul de concesionare, de preluare a tuturor echipamentelor care au fost achiziționate. Este un act adițional pe care operatorul nu vrea să-l semneze, refuză, și pentru asta noi acum ne judecăm în instanță.
Dl Zaharia Vasile - Vă rog să discutăm strict pe probleme de salubritate.

Dna Colbu Irina – Ați spus că nu vrem să semnăm actul adițional nr. 12. Trebuia mai întâi ca acest act să fie negociat cu operatorul, și apoi aprobat în ședință de Consiliu Local. A fost aprobat și apoi ni s-a dat să fie semnat.

Dl Zaharia Vasile - E ceva ilegal în aceste acte? Este ceva care nu se poate realiza? Toate documentele au la bază prevederi legale.
Dna Colbu Irina – Noi nu suntem de acord să facem întreținerea pe cheltuiala noastră și nu avem dreptul să cerem mărire de tarif pentru asta. Erau lucruri care trebuiau negociate, stabilite înainte de a fi supuse hotărârii Consiliului Local.
Dl Zaharia Vasile – Pentru asta ne judecăm acum. Ce se întâmplă cu salubritatea nu este în regulă. Nu din partea mea nu este deschidere. Avem ani de zile de când nu măturați. Vă place praful și mizeria din oraș? Orașul este murdar din două cauze: din cauza operatorului și din cauza cetățenilor. Dar haideți să ne întoarcem la regulament. El va intra, cu obiecțiunile făcute, în Consiliul Local, dar vă rog să le formulați în scris.
Dna Colbu Irina – Le-am formulat și în scris. Mai am o întrebare în legătură cu deșeul biodegradabil. Să presupunem că se pun în funcțiune eco-insulele și că o să colectăm tot bio-deșeul separat. Ce facem cu el? Unde-l ducem? Instalația de la Bacău are capacitatea de 500 tone.
Dl Zaharia Vasile – Este treaba Eco-sud-ului! Nu este treaba dvs.! Aveți contract cu Eco-sud pe cantitate fixă?

Dna Colbu Irina – Nu!

Dl Munteanu Claudiu - Solicităm un polițist local când verificăm.

Dna Maftei Simona - O să facem verificări inopinate.

Dl Zaharia Vasile – Avem polițist local special pentru această activitate. Trebuie să colaborăm pentru că avem interese comune. Credeți că mie îmi convine să dau aproape 1 miliard și jumătate, de când tot ne vin, penalitățile acestea? Dacă gândim la fel, haideți să acționăm și la fel, în interesul orașului! Orașul trebuie să rămână cât se poate de curat!
Dna Colbu Irina – O obiecție mai avem la indicatorul I.3. La acest indicator, care se referă la furnizarea recipientelor, părerea noastră este că at trebui să fie precizat clar că obligația și eventualele penalități pot reveni operatorului, doar dacă investițiile în infrastructura  de precolectare sunt stabilite prin HCL ca fiind în sarcina operatorului, și dacă există un mecanism de recuperare a investiției prin tarif. În prezent, tarifele practicate nu au.
Dna Maftei Simona - Toate cheltuielile și investițiile dvs. vi le puteți amortiza și prin tarif, dar trebuie să veniți cu solicitare.

Dna Colbu Irina –Dar noi am venit și nu ni s-a aprobat!

Dna Maftei Simona - Nu sunteți în situația de ajustare.

Dna Colbu Irina –Nu vorbesc de ajustare. După aprobarea tarifelor din 2019, cred că în 2020, înainte să facă Primăria investiții, avem fișe depuse, cu investiții incluse, și nu ni s-a aprobat.

Dl Zaharia Vasile – V-am trimis și de ce nu am probat. Aici trebuia să negociem pentru că era și interesul dvs.
Dna Colbu Irina –Vreau să subliniez faptul că tarifele pe care le avem noi acum nu au investiții incluse. Indicatorul acesta prevede faptul ca noi, în momentul în care cineva ne cere o pubelă, suntem obligați ca în 5 zile să-i dăm, pentru că altfel suntem sancționați. Nu ni se poate cere lucrul acesta atâta timp cât tariful nostru nu are investiții. Trebuie specificat! 
Dna Sbârcea Grațiela - Este un indicator obligatoriu, dar nu vi se aplică pentru că nu aveți pubele.

Dna Colbu Irina –Ar fi trebuit completat cu o specificație.

Dl Zaharia Vasile - Toate propunerile și sugestiile vă rog să le faceți și în scris pentru a fi prezentate și consilierilor locali.

